(3)

Lisätään artikla seuraavasti: ”5 a artikla Kansallisten tilastolaitosten johtajat ja muiden kansallisten viranomaisten tilastotoiminnan johtajat 1. Jäsenvaltioiden on varmistettava tässä asetuksessa säädetyistä tehtävistä vastaavien virkamiesten ammatillinen riippumattomuus omissa kansallisissa tilastojärjestelmissään. ▌ 2. Tätä varten kansallisten tilastolaitosten johtajilta edellytetään, että a) heillä on yksinomainen vastuu päättää prosesseista, tilastollisista menetelmistä, standardeista ja menettelyistä sekä julkaistavien tilastojen ja julkaisujen sisällöstä ja aikataulusta kansallisten tilastolaitosten kehittämien, tuottamien ja jakamien Euroopan tilastojen osalta; b) heillä on valta päättää kaikista asioista, jotka koskevat kansallisen tilastolaitoksen sisäistä hallintoa; c) heidän on toimittava tilastotehtäviään suorittaessaan riippumattomasti ilman että he pyytävät tai ottavat vastaan ohjeita miltään hallitukselta tai muulta laitokselta, elimeltä, virastolta tai yksiköltä; d) he ovat vastuussa kansallisen tilastolaitoksen tilastotoimista ja talousarvion toteuttamisesta; e) heidän on julkaistava vuosikertomus ja tarvittaessa esitettävä huomioita talousarviomäärärahojen jakoa koskevista seikoista, jotka liittyvät kansallisen tilastolaitoksen tilastotoimiin; f) heidän on koordinoitava kaikkien niiden kansallisten viranomaisten tilastotoimia, jotka osallistuvat 5 artiklassa tarkoitettuun Euroopan tilastojen kehittämiseen, tuottamiseen ja jakeluun; g) heidän on laadittava tarvittaessa kansallisia ohjeita laadun varmistamiseksi kaikkien Euroopan tilastojen kehittämisessä, tuottamisessa ja jakelussa kansallisissa tilastojärjestelmissään, ja he ovat vastuussa sen varmistamisesta, että kansalliset tilastolaitokset noudattavat kyseisiä ohjeita; sekä h) he edustavat kansallista tilastojärjestelmäänsä Euroopan tilastojärjestelmässä. 3. Jäsenvaltioiden on varmistettava, että muut kansalliset viranomaiset, jotka vastaavat Euroopan tilastojen kehittämisestä, tuottamisesta ja jakelusta, suorittavat kyseisiä tehtäviä kansallisen tilastolaitoksen johtajan laatimien kansallisten ohjeiden mukaisesti. 4. Kansallisten tilastolaitosten johtajien ja tapauksen mukaan muiden Euroopan tilastoja tuottavien kansallisten viranomaisten tilastotoiminnan johtajien palvelukseenottoa, siirtoa ja irtisanomista koskevien menettelyjen on oltava avoimia, ja niiden on perustuttava yksinomaan ammatillisiin kriteereihin eikä poliittisiin perusteisiin. Menettelyissä on varmistettava, että yhdenvertaisten mahdollisuuksien periaatetta noudatetaan erityisesti sukupuolten tasa-arvon suhteen. Kansallisen tilastolaitoksen johtajan irtisanomiselle on esitettävä yksityiskohtaiset syyt. Menettelyt on julkaistava. 4 a. Jäsenvaltioiden on perustettava kansallinen elin, joka varmistaa Euroopan tilastojen tuottajien ammatillisen riippumattomuuden jäsenvaltiossa. Kansallisten tilastolaitosten johtajat ja tapauksen mukaan muiden Euroopan tilastoja tuottavien kansallisten viranomaisten tilastotoiminnan johtajat voivat ottaa vastaan neuvoja kyseisiltä elimiltä. Kyseisten elinten jäsenten palvelukseenottoa, siirtoa ja irtisanomista koskevien menettelyjen on oltava avoimia, ja niiden on perustuttava yksinomaan ammatillisiin kriteereihin eikä poliittisiin perusteisiin.”